Brev fra en ukjent

Brev fra en ukjent (Der Brief einer Unbekannten) er en novelle av den østerrikske forfatteren Stefan Zweig, publisert i 1922.

 Innhold 
Fortellingen skildrer en forfatter som vender hjem til Wien efter en ferie. Blant de siste dagers post befinner det seg en konvolutt uten returadresse. Den inneholder et brev fra en ukjent kvinne som skildrer hvorledes hennes ugjengjeldte kjærlighet til forfatteren har preget livet hennes.

Hun hadde forelsket seg i ham allerede som trettenåring, da de bodde i samme bygård. Selv da hun flyttet til Innsbruck sammen med sin mor, glemte hun ham ikke, og da hun som attenåring flyttet tilbake til hovedstaden, begynte hun å oppsøke gården for å se til ham. En dag henvender han seg til henne, og enda han ikke kan huske henne, synes han å fatte interesse for piken, som han inviterer til middag. Senere drar de hjem til ham og tilbringer natten sammen, hva som gjentar seg to ganger før forfatteren setter ut på reisefot igjen. Efter hjemkomsten forsøker han ikke å gjenoppta kontakten; imidlertid har deres samkvem ført til at de har en felles sønn, som hun i årenes løp har oppdratt som alenemor. For å kunne finansiere tilværelsen, har hun opptrådt som konkubine for menn i Wiens øvre sosiale lag. Noen år senere treffer hun igjen på sin tidligere elsker i en nattklubb. Han har hørt tale om de tjenestene hun yter, og ber om å få tilbringe natten med henne. I håp om at han vil kjenne henne igjen, går hun med på det, men neste morgen forlater hun leiligheten hans desillusjonert, siden han ikke har gitt noen tegn til gjenkjennelse. Da barnet hennes dør av influensa, skriver hun brevet forfatteren nå leser. Mot slutten antyder hun at hun selv kan være smittet av sykdommen som tok livet av barnet deres.

Forfatteren blir overveldet over innholdet i brevet og forsøker å rekonstruere de forskjellige møtene med kvinnen, men har bare fragmenterte minner om dem – «som i en drøm.»
 Utgivelser 


 Film og scene 
Filmatiseringer
 Novellen ble første gang filmatisert av Robert Land i 1931 med titelen 24 Stunden aus dem Leben einer Frau (24 timer fra en kvinnes liv). Henny Porten spilte hovedrollen.
 I 1933 ble den amerikanske filmen Only Yesterday lansert. Den skal ha bygget på Stefan Zweigs verk, men han ble ikke kreditert av filmskaperne.

 Filmen Brev fra en ukjent kvinne (Letter from an Unknown Woman) fra 1948 med Joan Fontaine og Louis Jourdan i hovedrollen bygger på fortellingen, men her er hovedpersonen gjort til pianist i tillegg til at det foretatt en flere endringer i intrigen, bl.a. for å tilfredsstille amerikansk filmsensur. Max Ophüls førte regi.

 I 2001 filmatiserte den franske regissøren Jacques Deray TV-versjonen Lettre d'une inconnue (Brev fra en ukjent kvinne) med Irène Jacob, Christopher Thompson, Karlheinz Hackl og Joachim Bißmeier i hovedrollene.

 I 2004 sto den kinesiske regissøren Xu Jinglei bak en versjon med titelen Yi ge mosheng nüren de laixin (Brev fra en ukjent kvinne).

På scenen
 I 1975 komponerte Antonio Spadavecchia (Антонио Спадавеккиа) operaen Письмо незнакомки (Brev fra en ukjent kvinne), som siden er blitt oppført en rekke ganger både i Sovjetunionen og Russland.

 Referanser 

Kategori:Østerriksk litteratur
Kategori:Noveller
Kategori:Noveller fra 1922
Kategori:Bøker fra 1922